CELEX: 32012R1045
Language: bg
Date: 2012-11-08 00:00:00
Title: Регламент за изпълнение (ЕС) № 1045/2012 на Комисията от 8 ноември 2012 година относно дерогация от Регламент (ЕИО) № 2454/93 във връзка с правилата за произход, използвани за целите на схемата от общи тарифни преференции, за да се отчете специалната ситуация на Ел Салвадор по отношение на износа на някои рибни продукти за Съюза

9.11.2012   
            
            
               BG
            
            
               Официален вестник на Европейския съюз
            
            
               L 310/31
            
         РЕГЛАМЕНТ ЗА ИЗПЪЛНЕНИЕ (ЕС) № 1045/2012 НА КОМИСИЯТА
   от 8 ноември 2012 година
   относно дерогация от Регламент (ЕИО) № 2454/93 във връзка с правилата за произход, използвани за целите на схемата от общи тарифни преференции, за да се отчете специалната ситуация на Ел Салвадор по отношение на износа на някои рибни продукти за Съюза
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕИО) № 2913/92 на Съвета от 12 октомври 1992 г. относно създаване на Митнически кодекс на Общността (1), и по-специално член 247 от него,
   като взе предвид Регламент (ЕИО) № 2454/93 на Комисията от 2 юли 1993 г. за определяне на разпоредби за прилагане на Регламент (ЕИО) № 2913/92 на Съвета за създаване на Митнически кодекс на Общността (2), и по-специално член 89, параграф 1, буква б) от него,
   като има предвид, че:
   
               (1)
            
            
               С Регламент (ЕО) № 732/2008 на Съвета (3) за прилагане на схема от общи тарифни преференции за периода от 1 януари 2009 г. Съюзът предостави общи тарифни преференции на Ел Салвадор.
            
         
               (2)
            
            
               С Регламент (ЕИО) № 2454/93 се въвежда определение на понятието „произход на стоките“, което да се използва за целите на схемата за общи тарифни преференции (ОСП). В член 89 от посочения регламент се предвижда дерогация от това определение в полза на държавите — бенефициери, ползващи се от ОСП.
            
         
               (3)
            
            
               С писмо от 30 март 2012 г. Ел Салвадор подаде искане за дерогация от правилата на ОСП за произход в съответствие с член 89 от Регламент (ЕИО) № 2454/93. С писма от 20 юни 2012 г. и 30 юли 2012 г. Ел Салвадор представи допълнителна информация в подкрепа на искането си.
            
         
               (4)
            
            
               Искането се отнася до общо годишно количество от 4 000 тона варени, замразени и вакуумно опаковани филета от риба тон, известни като „карета“ (наричани по-долу „карета от риба тон“) с код по КН 1604 14 16 за периода от 1 юли до 31 декември 2012 г.
            
         
               (5)
            
            
               В искането се демонстрира, че без дерогацията способността на рибопреработвателната промишленост на Ел Салвадор да продължава да изнася карета от риба тон, които отговарят на условията за преференциално тарифно третиране на Съюза, ще бъде значително засегната.
            
         
               (6)
            
            
               Следователно тази дерогация е необходима, за да се осигури достатъчно време на Ел Салвадор да подготви своята рибопреработвателна промишленост, така че последната да се съобрази с правилата за придобиване на преференциален произход за каретата от риба тон. Това време е необходимо, за да могат правителството и преработвателната промишленост на Ел Салвадор да подсигурят адекватни потоци на риба тон с произход към държавата.
            
         
               (7)
            
            
               Предвид съществуващите потоци на доставки и модели на производство дерогацията следва да се предостави за годишни количества от 1 975 тона карета от риба тон с код по КН ex 1604 14 16. С цел да се гарантира, че временната дерогация ще се ограничи до периода, необходим на Ел Салвадор да постигне съответствие с правилата за придобиване на преференциален произход за каретата от риба тон, тя следва да се предостави от 1 януари 2012 г. до 30 юни 2013 г. Размерът на квотата за 2013 г. следва да бъде определен на пропорционална основа за периода на предоставената дерогация. Следователно размерът на квотата следва да бъде определен на 1 975 тона за 2012 г. и 987,5 тона за 2013 г.
            
         
               (8)
            
            
               С цел да се гарантира непрекъснатост на износа от Ел Салвадор за Съюза на преработената риба, която отговаря на условията за преференциално тарифно третиране, дерогацията следва да бъде предоставена със задна дата, считано от 1 януари 2012 г.
            
         
               (9)
            
            
               За по-голяма яснота и с цел каретата от риба тон с код по КН ex 1604 14 16 да се възползват от дерогацията е уместно да се определи ясно, че единствената суровина без произход, която може да се използва за производството на споменатите карета от риба тон, следва да бъде тон от позиция 0302 или 0303 по ХС.
            
         
               (10)
            
            
               С Регламент (ЕИО) № 2454/93 се определят правила относно управлението на тарифните квоти. С цел да се осигури ефикасно управление, проведено в тясно сътрудничество между органите на Ел Салвадор, митническите органи на Съюза и Комисията, посочените правила следва да се прилагат mutatis mutandis спрямо внасяните количества съгласно дерогацията, предоставена с настоящия регламент.
            
         
               (11)
            
            
               С оглед да се позволи ефикасно наблюдение на прилагането на дерогацията е необходимо да се определи задължението за органите на Ел Салвадор да съобщават редовно на Комисията подробна информация за сертификатите за произход формуляр A, които са били издадени.
            
         
               (12)
            
            
               Мерките, предвидени в настоящия регламент, са в съответствие със становището на Комитета по Митническия кодекс,
            
         ПРИЕ НАСТОЯЩИЯ РЕГЛАМЕНТ:
   Член 1
   Чрез дерогация от членове 72, 73 и 75—79 от Регламент (ЕИО) № 2454/93 варените, замразени и вакуумно опаковани филета от риба тон, известни като „карета“, с код по КН ех16041416, произведени в Ел Салвадор от тон без произход от позиция0302 или 0303 по ХС, се считат за продукти с произход от Ел Салвадор в съответствие с условията, определени в членове 2, 3 и 4 от настоящия регламент.
   Член 2
   Дерогацията, предвидена в член 1, се прилага за продукти, изнасяни от Ел Салвадор и декларирани за допускане за свободно обращение в Съюза през периода от 1 януари 2012 г. до 30 юни 2013 г., и до количествата, определени в приложението към настоящия регламент.
   Член 3
   Количествата, определени в приложението към настоящия регламент, се управляват в съответствие с членове 308а, 308б и 308в от Регламент (ЕИО) № 2454/93.
   Член 4
   Митническите органи на Ел Салвадор предприемат необходимите мерки за извършване на количествени проверки при износ на продуктите, посочени в член 1.
   В клетка 4 на сертификатите за произход формуляр А, издадени от компетентните органи на Ел Салвадор съгласно настоящия регламент, се вписва една от следните заверки:
   
               —
            
            
               ‘Derogation — Commission Implementing Regulation (EU) No …/2012’;
            
         
               —
            
            
               ‘Excepción — Reglamento de Ejecución (UE) no …/2012 de la Comisión’.
            
         Преди края на месеца, следващ всяко календарно тримесечие, компетентните органи на Ел Салвадор изпращат на Комисията тримесечна справка за количествата, за които са били издадени сертификати за произход формуляр А съгласно настоящия регламент, както и серийните номера на тези сертификати.
   Член 5
   Настоящият регламент влиза в сила на третия ден след публикуването му в Официален вестник на Европейския съюз.
   
   Той се прилага от 1 януари 2012 г.
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 8 ноември 2012 година.
      
         
            За Комисията
         
         
            Председател
         
         José Manuel BARROSO
      
   
   
      (1)  ОВ L 302, 19.10.1992 г., стр. 1.
   
      (2)  ОВ L 253, 11.10.1993 г., стр. 1.
   
      (3)  ОВ L 211, 6.8.2008 г., стр. 1.
   
      ПРИЛОЖЕНИЕ
      
                  Пореден номер
               
               
                  Код по КН
               
               
                  Описание на стоката
               
               
                  Период
               
               
                  Количество
                  (в тонове нетно тегло)
               
            
                  09.1629
               
               
                  ex 1604 14 16
               
               
                  Варени, замразени и вакуумно опаковани филета от риба тон, известни като „карета“
               
               
                  от 1.1.2012 г. до 31.12.2012 г.
               
               
                  1 975
               
            
                  от 1.1.2013 г. до 30.6.2013 г.
               
               
                  987,5